रक्षा मंत्री ने एनसीसी कैडेट के ऑनलाइन प्रशिक्षण के लिए ‘ऐप’ जारी किया
रक्षा मंत्री राजनाथ सिंह ने एनसीसी कैडेट के ऑनलाइन प्रशिक्षण में मदद के लिए गुरुवार (27 अगस्त) को एक 'ऐप' जारी किया।
नयी दिल्ली। रक्षा मंत्री राजनाथ सिंह ने एनसीसी कैडेट के ऑनलाइन प्रशिक्षण में मदद के लिए गुरुवार (27 अगस्त) को एक 'ऐप' जारी किया। रक्षा मंत्री ने एक बयान में कहा, 'कोविड-19 के कारण लगे प्रतिबंधों के मद्देनजर, एनसीसी (राष्ट्रीय कैडेट कोर) कैडेटों के प्रशिक्षण पर प्रतिकूल प्रभाव पड़ा है क्योंकि यह ज्यादातर सम्पर्क-आधारित प्रशिक्षण है।' बयान में कहा गया है कि निकट भविष्य में स्कूलों और कॉलेजों के खुलने की संभावना नहीं है, इसलिए महसूस किया गया कि डिजिटल माध्यमों का उपयोग कर एनसीसी कैडेट्स को प्रशिक्षण दिया जाए। बयान में कहा कि 'डीजीएनसीसी ऐप' का लक्ष्य एनसीसी कैडेटों को पाठ्यक्रम, प्रशिक्षण वीडियो, अक्सर पूछे जाने वाले प्रश्न सहित सभी प्रशिक्षण सामग्री एक मंच पर मुहैया कराना है। बयान के अनुसार, 'सवाल पूछने के विकल्प का शामिल करके ऐप को परस्पर संवादात्मक बनाया गया है। इस विकल्प का इस्तेमाल कर कैडेट प्रशिक्षण पाठ्यक्रम से जुड़े सवाल पूछ सकते हैं और इनका जवाब योग्य प्रशिक्षकों के पैनल द्वारा दिया जाएगा।' इस मौके पर रक्षा मंत्री राजनाथ सिंह के साथ, रक्षा सचिव अजय कुमार, महानिदेशक एनसीसी लेफ्टिनेंट जनरल राजीव चोपड़ा और मंत्रालय के अन्य वरिष्ठ नागरिक और सैन्य अधिकारी मौजूद थे। 'ऐप' जारी होने के बाद सिंह ने ट्वीट किया कि यह ऐप 'डिजिटल लर्निंग' के संबंध में एनसीसी कैडेटों के लिए उपयोगी होगा और कोविड-19 के प्रतिबंधों के मद्देनजर पेश आ रही 'प्रत्यक्ष संपर्क' की कठिनाइयों को दूर करेगा। उन्होंने कहा, 'एनसीसी राष्ट्र को एकता, अनुशासन, सेवा के मूल्य प्रदान करता है। मैंने ऐप के शुभारंभ के दौरान एनसीसी कैडेट्स के साथ बातचीत की और उनके सवालों के जवाब भी दिए। मैं उनकी सफलता और उज्ज्वल भविष्य की कामना करता हूं।'